**С ПРАЗНЕНСТВО ПРИКЛЮЧИ ДЕЙНОСТТА НА ДОБРОВОЛЧЕСКИТЕ КЛУБОВЕ, ФОРМИРАНИ ПО ПРОГРАМА ЗОВ В РУСЕ**

С празненство в края на април приключи осем-месечната дейност на доброволческите клубове, формирани по Програма ЗОВ в две русенски училища - клуб „Вихърчета“ при ОУ „Никола Обретенов“ и клуб „Слънце“ при ОУ „Алеко Константинов“. Мястото на дългоочакваното събитие беше офиса на Сдружение БРТИМ – партньор на Община Русе в изпълнението на проекта, финансиран от Програма ЗОВ.

Срещата между доброволците от двата клуба беше вълнуваща. Децата споделиха помежду си какво са преживели през изминалата година и какви добри дела са извършили. Всеки клуб изработи табло със снимки, на които са запечатани най-важните моменти от работата му. Таблата ще бъдат окачени на видно място в училищата, за да напомнят за извършеното и да мотивират за нови доброволчески инициативи.

Доброволците оставиха спомен за себе си и в двора на Сдружение БРТИМ, като засадиха там красиви розови храсти, които скоро ще разцъфтят. С особено нетърпение те се включиха в организираното специално за тях занятие по кулинаротерапия. Задачата беше сами да приготвят почерпка за събитието и да я сервират и те отлично се справиха с нея. Накрая доброволците получиха грамоти за активно участие в доброволческата дейност. Те споделиха, че са горди от участието си в клубовете и много биха искали да продължат да бъдат доброволци.

Събитието приключи на открито, където децата от двата клуба отправиха своето послание: „Доброто винаги се връща. Доброто променя света. Правете добро, без да чакате отплата“. Балоните, на които доброволците бяха написали добри думи, полетяха в небето, за да отнесат това послание към хората.